




SPORAZUMI ARTEMIS

NAČELA SURADNJE U CIVILNOM ISTRAŽIVANJU I 
ISKORIŠTAVANJU MJESECA, MARSA, KOMETA I ASTEROIDA 
U MIROLJUBIVE SVRHE



SADRŽAJ
Broj stranice

ODJELJAK 1. – CILJ I OPSEG ……...…………………………………………………….…4
ODJELJAK 2. – PROVEDBA ….………….…………………………………………….……4
ODJELJAK 3. – MIROLJUBIVE SVRHE ……………………………………………………4
ODJELJAK 4. – TRANSPARENTNOST ………………………………………………….….5
ODJELJAK 5. – INTEROPERABILNOST ….………………………………………….…….5
ODJELJAK 6. – POMOĆ U SLUČAJU KRIZNE SITUACIJE ….………………….……….5
ODJELJAK 7. – REGISTRACIJA SVEMIRSKIH OBJEKATA …...………………….……..5
ODJELJAK 8. – OBJAVA ISTRAŽIVAČKIH PODATAKA ……………………..…….…….5
ODJELJAK 9. – OČUVANJE SVEMIRSKOG NASLIJEĐA ………………………….…….6
ODJELJAK 10. – SVEMIRSKI RESURSI .…………………………………………….…….6
ODJELJAK 11. – IZBJEGAVANJE PREKLAPANJA SVEMIRSKIH AKTIVNOSTI .…..….6
ODJELJAK 12. – SVEMIRSKI OTPAD …………………………………………………..….8
ODJELJAK 13. – ZAVRŠNE ODREDBE ……..………………………………………….….8















2

2

Potpisnice ovih Sporazuma; 
PREPOZNAJUĆI zajednički interes u istraživanju i iskorištavanju svemira u miroljubive svrhe te NAGLAŠAVAJUĆI trajnu važnost postojećih dvostranih sporazuma o suradnji u području svemira; 
ISTIČUĆI korist koju cijelo čovječanstvo ima od suradnje u miroljubivom iskorištavanju svemira; 
ZAPOČINJUĆI novu eru istraživanja, više od 50 godina nakon povijesnog slijetanja Apolla 11 na Mjesec i više od 20 godina nakon uspostavljanja neprekidne ljudske prisutnosti na Međunarodnoj svemirskoj postaji; 
DIJELEĆI zajednički duh i ambiciju da sljedeći koraci putovanja ljudi u svemir nadahnu sadašnje i buduće generacije na istraživanje Mjeseca, Marsa i dalje; 
NADOVEZUJUĆI SE na naslijeđe programa Apollo, od kojeg je koristi imalo cijelo čovječanstvo, program Artemis će omogućiti slijetanje prve žene i još jednog muškarca na površinu Mjeseca i uspostavljanje, zajedno s međunarodnim i poslovnim partnerima, održivog ljudskog istraživanja Sunčevog sustava;
UZIMAJUĆI U OBZIR potrebu za boljom koordinacijom i suradnjom između postojećih i novih aktera u svemiru i među njima; 
PREPOZNAJUĆI koristi od istraživanja svemira i trgovine u svemiru na globalnoj razini;
PRIZNAJUĆI zajednički interes očuvanja svemirskog naslijeđa;
POTVRĐUJUĆI važnost usklađenosti s Ugovorom o načelima koja uređuju aktivnosti država u istraživanju i iskorištavanju svemira, uključujući Mjesec i druga nebeska tijela, otvorenom za potpisivanje 27. siječnja 1967. („Ugovor o svemiru“) te Sporazumom o spašavanju astronauta, povratku astronauta i vraćanju predmeta izbačenih u izvanatmosferskom prostoru, otvorenom za potpisivanje 22. travnja 1968. („Sporazum o spašavanju i vraćanju“), Konvencijom o međunarodnoj odgovornosti za štetu koju prouzroče svemirski objekti, otvorenoj za potpisivanje 29. ožujka 1972. („Konvencija o odgovornosti“) i Konvencijom o registraciji objekata lansiranih u svemir, otvorenoj za potpisivanje 14. siječnja 1975. („Konvencija o registraciji“); te koristi od koordinacije kroz multilateralne forume poput Odbora Ujedinjenih naroda za miroljubivo korištenje svemira („COPUOS“), radi jačanja napora prema postizanju globalnog konsenzusa o ključnim pitanjima u vezi istraživanja i iskorištavanja svemira; i
ŽELEĆI provesti odredbe Ugovora o svemiru i drugih relevantnih međunarodnih instrumenata te time utvrditi političko razumijevanje u vezi obostrano korisnih praksi u budućem istraživanju i iskorištavanju svemira, s naglaskom na aktivnosti koje podupiru program Artemis;
OBVEZUJU SE poštovati sljedeća načela: 



ODJELJAK 1. – CILJ I OPSEG
Cilj ovih Sporazuma je utvrditi zajedničku viziju kroz primjenjiv skup načela, smjernica i najboljih praksi radi unaprjeđenja upravljanja civilnim istraživanjem i iskorištavanjem svemira  s namjerom daljnjeg razvoja programa Artemis. Poštovanje primjenjivog skupa načela, smjernica i najboljih praksi u provođenju aktivnosti u svemiru ima za cilj povećati sigurnost operacija, smanjiti nesigurnost i promicati održivo iskorištavanje svemira od kojeg koristi ima cijelo čovječanstvo. Sporazumi predstavljaju političku obvezu prema načelima koja su u njima opisana, od kojih mnoga omogućavaju operativnu provedbu važnih obveza iz Ugovora u svemiru i drugih instrumenata. 
Načela iz ovih Sporazuma primjenjuju se na civilne aktivnosti u svemiru koje provode civilne svemirske agencije svake potpisnice. Te aktivnosti mogu se provoditi na Mjesecu, Marsu, kometima i asteroidima, uključujući njihove površine i podpovršinska područja, kao i u orbiti Mjeseca i Marsa, u Lagrangeovim točkama sustava Zemlja-Mjesec te u tranzitu između tih nebeskih tijela i lokacija. Potpisnice namjeravaju provoditi načela iz ovih Sporazuma kroz vlastite aktivnosti poduzimajući, prema potrebi, mjere poput planiranja misija i  mehanizama ugovorenih s pravnim osobama koje ih zastupaju. 

ODJELJAK 2. – PROVEDBA
1. Suradničke aktivnosti u vezi istraživanja i iskorištavanja svemira mogu se provoditi kroz odgovarajuće instrumente kao što su memorandumi o suglasnosti, provedbeni dogovori u sklopu važećih međuvladinih sporazuma, međuagencijski sporazumi i drugi instrumenti. Ti bi se instrumenti trebali pozivati na ove Sporazume i uključivati odgovarajuće odredbe za provedbu načela sadržanim u ovim Sporazumima. 

(a) U instrumentima opisanima u ovom odjeljku, potpisnice ili agencije u njihovoj nadležnosti trebale bi navesti prirodu, opseg i ciljeve svake civilne aktivnosti u kojoj surađuju;

(b) Gore navedeni dvostrani instrumenti dogovoreni između potpisnica trebaju sadržavati druge potrebne odredbe radi provedbe takve suradnje, uključujući odredbe koje se odnose na odgovornost, intelektualno vlasništvo i prijenos dobara i tehničkih podataka; 

(c) Sve suradničke aktivnosti trebale bi se provoditi u skladu sa zakonskim obvezama važećima za svaku potpisnicu; i

(d) Svaka potpisnica obvezuje se poduzimati odgovarajuće mjere kako bi osigurala da pravne osobe koje ju zastupaju poštuju načela iz ovih Sporazuma.




ODJELJAK 3. – MIROLJUBIVE SRVHE
Potpisnice potvrđuju da bi se suradničke aktivnosti iz ovih Sporazuma trebale provoditi isključivo u miroljubive svrhe i u skladu s relevantnim međunarodnim pravom. 

ODJELJAK 4. – TRANSPARENTNOST
Potpisnice se obvezuju na transparentnost u pogledu široke diseminacije informacija u vezi  nacionalnih politika u području svemira i planova istraživanja svemira u skladu sa svojim nacionalnim pravilima i propisima. 
Potpisnice planiraju dijeliti znanstvene podatke proizašle iz aktivnosti temeljem ovih Sporazuma s javnošću i međunarodnom znanstvenom zajednicom u dobroj vjeri i sukladno članku XI. Ugovora o svemiru. 

ODJELJAK 5. – INTEROPERABILNOST
Potpisnice prepoznaju da će razvoj interoperabilne i zajedničke istraživačke infrastrukture i standarda koji uključuju, ali se ne ograničavaju na skladištenje goriva i sustave isporuke, strukture za slijetanje, komunikacijske sustave i elektroenergetske sustave, poboljšati istraživanje, znanstvena otkrića i komercijalno korištenje u svemiru. Potpisnice se obvezuju ulagati razumne napore u primjeni važećih standarda interoperabilnosti za svemirsku infrastrukturu, uspostavljanju takvih standarda u slučaju da isti ne postoje ili su nedostatni, kao i u poštovanju tih standarda. 

ODJELJAK 6. – POMOĆ U SLUČAJU KRIZNE SITUACIJE
Potpisnice se obvezuju ulagati razumne napore radi pružanja potrebne pomoći osoblju u svemiru koje je u opasnosti te potvrđuju svoje obveze iz Sporazuma o spašavanju i vraćanju. 

ODJELJAK 7. – REGISTRACIJA SVEMIRSKIH OBJEKATA
U vezi suradničkih aktivnosti iz ovih Sporazuma, potpisnice se obvezuju odrediti koje bi od njih trebale registrirati sve relevantne svemirske objekte sukladno Konvenciji o registraciji. U vezi aktivnosti koje uključuju državu koja nije Stranka Konvencije o registraciji, potpisnice namjeravaju surađivati pri konzultiranju s državom koja nije Stranka Konvencije radi utvrđivanja odgovarajućeg načina registracije. 





ODJELJAK 8. – OBJAVA ISTRAŽIVAČKIH PODATAKA
1. Potpisnice zadržavaju pravo prenošenja i objave informacija javnosti u vezi vlastitih aktivnosti. Potpisnice namjeravaju unaprijed međusobno koordinirati u vezi javne objave informacija koje se odnose na aktivnosti drugih potpisnica iz ovih Sporazuma kako bi se osigurala odgovarajuća zaštita zaštićenih i/ili povjerljivih podataka.
2. Potpisnice se obvezuju na otvoreno dijeljenje istraživačkih podataka. Potpisnice planiraju, prema potrebi i pravovremeno, učiniti istraživačke rezultate proizašle iz suradničkih aktivnosti iz ovih Sporazuma dostupnima javnosti i međunarodnoj znanstvenoj zajednici.
3.  Obveza otvorenog dijeljenja istraživačkih podataka ne primjenjuje se na aktivnosti privatnog sektora, osim u slučaju da se takve aktivnosti provode u ime potpisnice ovih Sporazuma. 

ODJELJAK 9. – OČUVANJE SVEMIRSKOG NASLIJEĐA
1. Potpisnice namjeravaju očuvati svemirsko naslijeđe za koje smatraju da obuhvaća povijesno značajna ljudska ili robotska mjesta slijetanja, artefakte, svemirske letjelice i druge dokaze aktivnosti na nebeskim tijelima u skladu sa zajednički utvrđenim standardima i praksama.
2. Potpisnice namjeravaju iskorištavati iskustvo stečeno temeljem ovih Sporazuma kako bi pridonijele mulilateralnim naporima daljnjeg razvoja međunarodnih praksi i pravila koja se primjenjuju na očuvanje svemirskog naslijeđa. 

ODJELJAK 10. – SVEMIRSKI RESURSI
1. Potpisnice ističu da iskorištavanje svemirskih resursa može koristiti čovječanstvu osiguravanjem ključne potpore sigurnim i održivim operacijama.
2. Potpisnice naglašavaju da bi se ekstrakcija i iskorištavanje svemirskih resursa, uključujući svako izvlačenje iz površine ili podpovršinskog područja Mjeseca, Marsa, kometa ili asteroida, trebalo provoditi na način koji je u skladu s Ugovorom o svemiru te podupiranjem sigurnih i održivih svemirskih aktivnosti. Potpisnice potvrđuju da ekstrakcija svemirskih resursa samo po sebi ne predstavlja nacionalno prisvajanje iz članka II. Ugovora o svemiru te da bi ugovori i drugi pravni instrumenti u vezi svemirskih resursa trebali biti u skladu s tim Ugovorom. 
3. Potpisnice se obvezuju obavijestiti glavnog tajnika Ujedinjenih naroda te javnost i međunarodnu znanstvenu zajednicu o provedenim aktivnostima ekstrakcije svemirskih resursa sukladno Ugovoru o svemiru. 



4. Potpisnice namjeravaju iskorištavati iskustvo stečeno temeljem ovih Sporazumâ kako bi pridonijele multilateralnim naporima daljnjeg razvoja međunarodnih praksi i pravila koja se primjenjuju na ekstrakciju i iskorištavanje svemirskih resursa, uključujući kroz trajne napore pri COPUOS-u. 

ODJELJAK 11. – IZBJEGAVANJE PREKLAPANJA SVEMIRSKIH AKTIVNOSTI
1. Potpisnice priznaju i potvrđuju svoju predanost Ugovoru o svemiru, uključujući odredbe koje se odnose na dužnu pažnju i štetne smetnje.
2. Potpisnice potvrđuju da bi se istraživanje i iskorištavanje svemira trebalo provoditi uzimajući u obzir Smjernice Ujedinjenih naroda za dugoročnu održivost svemirskih aktivnosti koje je usvojio COPUOS 2019. godine, s odgovarajućim izmjenama koje odražavaju prirodu operacija izvan niske Zemljine orbite. 
3. Sukladno članku IX. Ugovora o svemiru, potpisnica koja daje ovlaštenje za aktivnost iz ovih Sporazuma obvezuje se poštovati načela dužne pažnje. Potpisnica ovih Sporazuma koja ima razloga vjerovati da bi mogla pretrpjeti ili je pretrpjela štetne smetnje može zatražiti savjetovanje s potpisnicom ili bilo kojom drugom Strankom Ugovora o svemiru koja je dala ovlaštenje za tu aktivnost. 
4. Potpisnice se obvezuju da će se nastojati suzdržati od bilo kakvih namjernih radnji koje mogu dovesti do štetnih smetnji pri zajedničkom iskorištavanju svemira u pogledu aktivnosti iz ovih Sporazuma. 
5. Potpisnice se obvezuju međusobno si pružati potrebne informacije u vezi lokacije i prirode svemirskih aktivnosti iz ovih Sporazuma u slučaju da neka potpisnica ima razloga vjerovati da bi aktivnosti drugih potpisnica mogle dovesti do štetnih smetnji za vlastite svemirske aktivnosti ili za te aktivnosti predstavljati sigurnosni rizik.
6. Potpisnice namjeravaju iskorištavati iskustvo stečeno temeljem ovih Sporazumâ kako bi pridonijele multilateralnim naporima daljnjeg razvoja međunarodnih praksi, kriterija i pravila koja se primjenjuju na definiciju i uspostavu sigurnih zona i štetnih smetnji.
7. S ciljem ispunjavanja svojih obveza iz Ugovora o svemiru, potpisnice namjeravaju izvješćivati o svojim aktivnostima te se obvezuju na koordinaciju sa svim relevantnim akterima radi izbjegavanja štetnih smetnji. Područje u kojem će se takvo izvješćivanje i koordinacija provoditi radi izbjegavanja štetnih smetnji naziva se „sigurna zona“. Sigurna zona trebala bi biti područje u kojem bi normalna provedba određene operacije ili neki anomalni događaj mogli opravdano dovesti do štetnih smetnji. Potpisnice namjeravaju poštovati sljedeća načela u vezi sigurnih zona:
(a) Veličina i opseg sigurne zone te obavijest i koordinacija trebale bi odražavati prirodu operacija koje se provode i okoline u kojoj se te operacije provode;
(b) Veličinu i opseg sigurne zone trebalo bi utvrditi na razuman način primjenjujući u najvećoj mogućoj mjeri zajednički prihvaćena načela znanosti i inženjerstva;

(c) Očekuje se da će se priroda i postojanje sigurnih zona s vremenom mijenjati obzirom na status određene operacije. Ukoliko dođe do promjene prirode određene operacije, Potpisnica koja ju provodi trebala bi, prema potrebi, promijeniti veličinu i opseg odgovarajuće sigurne zone. Sigurne zone su u osnovi privremene te se ukidaju po završetku određene operacije; 
i
(d) Potpisnice bi trebale bez odgode obavijestiti jedna drugu, kao i glavnog tajnika Ujedinjenih naroda o uspostavljanju, promjeni ili ukidanju određene sigurne zone, sukladno članku XI. Ugovora o svemiru.

8. Potpisnica koja održava sigurnu zonu obvezuje se, na zahtjev, drugoj potpisnici pružiti temelj za to područje u skladu s nacionalnim pravilima i propisima primjenjivim na svaku potpisnicu.
9. Potpisnica koja uspostavlja, održava ili ukida sigurnu zonu trebala bi to učiniti na način da zaštiti svoje osoblje i osoblje pravnih osoba, opremu i operacije od štetnih smetnji. Potpisnice bi trebale, prema potrebi, relevantne informacije u vezi tih sigurnih zona, uključujući opseg i opću prirodu operacija koje se u njima provode, učiniti dostupnima javnosti čim je to moguće i izvedivo, pritom uzimajući u obzir odgovarajuću zaštitu zaštićenih i povjerljivih podataka.
10. Potpisnice se obvezuju poštovati razumne sigurne zone radi izbjegavanja štetnih smetnji u pogledu operacija iz ovih Sporazuma, uključujući pružanjem prethodne obavijesti jedna drugoj i međusobnom koordinacijom prije provedbe operacija u sigurnoj zoni uspostavljenoj temeljem ovih Sporazuma.
11. Potpisnice se obvezuju koristiti sigurne zone, za koje se očekuje da će se mijenjati, razvijati ili ukidati ovisno o statusu određene aktivnosti, na način koji potiče znanstvena otkrića i demonstraciju tehnologije te sigurnu i učinkovitu ekstrakciju i iskorištavanje svemirskih resursa podržavajući održivo istraživanje svemira i druge operacije. Potpisnice se obvezuju poštovati načelo slobodnog pristupa svim područjima nebeskih tijela i ostale odredbe Ugovora o svemiru pri korištenju sigurnih zona. Potpisnice se nadalje obvezuju prilagođavati korištenje sigurnih zona tijekom vremena i temeljem zajedničkih iskustava, međusobnih konzultacija i konzultacija s međunarodnom zajednicom. 

ODJELJAK 12. – SVEMIRSKI OTPAD
1. Potpisnice se obvezuju planirati smanjenje svemirskog otpada, uključujući sigurnu, pravovremenu i učinkovitu pasivaciju i zbrinjavanje svemirskih letjelica po završetku misija, prema potrebi i kao dio procesa planiranja misija. U slučaju suradničkih misija, takvi bi planovi trebali izričito uključivati informaciju o tome koja potpisnica ima primarnu odgovornost za planiranje i provedbu završetka misije.
2. Potpisnice se obvezuju ograničiti, u mjeri u kojoj je to izvedivo, stvaranje novog i dugotrajnog štetnog otpada koji je nastao tijekom uobičajenih operacija,
fragmentacije tijekom operativne faze misije ili nakon završetka misije, nesreća i konjunkcija, poduzimanjem odgovarajućih mjera poput odabira sigurnog profila leta i operativne konfiguracije te zbrinjavanja svemirskih struktura po završetku misije. 

ODJELJAK 13. – ZAVRŠNE ODREDBE
1. Oslanjajući se, prema potrebi, na savjetodavne mehanizme iz prethodnih dogovora, potpisnice se obvezuju na povremeno savjetovanje radi preispitivanja provedbe načela iz ovih Sporazuma i razmjene mišljenja o mogućim područjima buduće suradnje. 
2. Vlada Sjedinjenih Američkih Država će zadržati izvorni tekst ovih Sporazuma i glavnom tajniku Ujedinjenih naroda će dostaviti primjerak ovih Sporazuma, koji ne podliježe registraciji sukladno članku 102. Povelje Ujedinjenih naroda, a s ciljem njegove dostave svim članovima Organizacije kao službenog dokumenta Ujedinjenih naroda. 
3. Nakon 13. listopada 2020., svaka država koja želi postati Potpisnicom ovih Sporazuma može dostaviti svoj potpis Vladi Sjedinjenih Američkih Država radi njegovog dodavanja ovom tekstu.

Usvojeno 13. listopada 2020., na engleskom jeziku.
